Alhoewel ons enkele kampeerders was, het ons nooit onveilig gevoel nie. Jy't wel nie 'n see-uitsig vanuit die kamp nie, maar jy hoor die see alte duidelik. Die kamp is in 'n klein klofie geleë wat uitstekende beskerming teen wind bied. Die strand is slegs sowat 100 meter vanf die kamp se ingang. Toe ons daar was, was slegs die ouer ablusieblok oop. Alhoewel nie modern nie, was dit ten alle tye netjies. Ek sal enige tyd teruggaan Glentana toe as Stoffel weer daarp aandring om saam te gaan.
Ek het bietjie ge-Google oor hierdie plek....lyk regtig baie aangenaam en goed versorgd. Hoe is hierdie pad op foto na Noord kus?
Ons was gelukkig om hierdie relatief gelyk staanplek vir die aand te kry. Die meeste staanplekke in Malelane is maar teen 'n skuinste en skaduwee is skaars.
My seun en vriende was 'n paar jaar vantevore in 'n rondawel in Malelane. Terwyl hulle die aand buite om die vuur gesit het, het 'n groot mamba verby hulle geseil en in die "gulley" buite hul rondawel verdwyn. Hy't my gebel om te verneem of 'n slang deur die pype in hul rondawel kan inkom. Hulle het 'n ongemaklike, maar gelukkig 'n probleemvrye nag gehad.
Ek wou weer 'n keer in een van die rondawels gaan bly, maar die bestuurder by Malelane-hek, waar jy vir dié kampie moet inboek, het ons meegedeel van verbouings en opgraderings in die kamp. Ons het dit toe maar geruil vir Pretoriuskop. Maar ek wil nog weer teruggaan.
Geert - dan gaan jy nie maklik 'cope' hier waar ons woon nie. Agter ons huis is fynbosveld - 'n proteaplaas teen die Kogelberge. Ek het nie geweet dat boomslange so lief is vir fynbos nie. Ons kry van tyd tot tyd 'groot menere' in ons tuin. Gelukkig is 'n boomslang 'n baie "docile" slang. Ons probeer hulle maar verwilder as hulle te na-aan die huis kom, maar as jy weer sien is ta maar terug. Die groot mannetjies - hier by ons pikswart bo en geel-groen onder - is besonders mooi. Ek was ongelukkig eendag verplig om een dood te maak. Ek sal 'n foto van hom plaas. Ek voel tot vandag sleg daaroor. Maar dit was hy of Stoffel - ons African Grey.
Jislaaik Chris julle bly in "fancy" plekke. Geen idee nie maar is baie netjies. Vertel iets van die omgewing vir 'n wenk.
Ek was nie bewus van hierdie netjiese plek nie, totdat 'n Kampforum-vriend van my (Koos Mol - en sy vrou Irene) daar oorgestaan het vir 'n paar aande om die omgewing, o.a. Namakwa Nasionale Park, Hondeklipbaai ens te verken. Koos het net goeie woorde vir Kroon Lodge gehad toe hy verslag gedoen het op Kampforum.
Verlede jaar het ons saam met my seun (en gesin) 'n kort Namibiese toertjie onderneem tydens die Mrt/Apr skoolvakansie. Hy't voorgestel dat ons mekaar in Grünau ontmoet, maar dit sou te ver wees vir my en Ralie om op een dag te ry. Ek soek toe 'n geskikte oorslaapplek op Lekkeslaap - en sien toe Kroon Lodge raak. Ek het dadelik gedink aan Koos Mol se verslag oor dié plek en sommer daar plek bespreek. Dit is waaragtig netjies.
Die staanplekke is nie groot nie. Ek kan onthou dat Koos genoem het dat hy maar moes meet en pas om sy Sensation Vee ingepas te kry. Maar elkeen, soos op die foto gesien kan word, is met 'n pale-heining afgeskort, beskik oor sy eie geboude braaiplek en opwasbak vir skottelgoed. En soos reeds genoem, is die ablusie-geriewe baie netjies.
Hulle het ook 'n klein winkeltjie op die perseel wat net die basiese dinge soos ys, hout ens verkoop. Maar hulle bedien ook soggens ontbyt indien jy dit daar wou nuttig.
Die plekkie waarin ons gebly het, is klein met twee enkelbeddens, 'n badkamer, yskassie, koffie- en teefasiliteite, 'n braaiplek en opwasbak op die stoep. Ons het nie eetgerei saamgeneem nie, maar die eienaars het vinnig vir ons netjiese eetgerei (kosteloos) gestuur toe ons daarvoor vra.
Ek het 'n resensie van Kroon Lodge op hierdie webblad se "Resort Ratings" gedoen. Uit en uit sy geld werd.
Enigeen 'n idee waar hierdie kampplek is? Hier voel dit klaarblyklik, as jy dit ongelukkig tref, of die wind jou soms in die see in kan waai.
Ons het mekaar by Augrabies ontmoet, vanwaar ons Kgalagadi toe is. Na 'n nag se verblyf in Keetmanshoop is ons vir twee aande Lüderitz toe. Ons het saam met 'n tierende oostewind vanaf Keetmans Lüderitz toe gery. My moed het maar laag gelê, want ek het gewonder hoe lekker dit dan nou juis kan wees om in Lüderitz en by Kolmanskop 'n sandstorm in die Namib te beleef. Want met só 'n wind kan jy niks anders as 'n sandstorm verwag nie.
Nie te ver van Aus af nie, het ons 'n padstal langs die pad gesien. Ek, wat voor gery het, besluit toe ons moet dalk 'n bietjie koffie gaan soek. Daar kom toe twee voertuie, met karavane, van Lüderitz se kant af en draai ook by die padstal in. Ek het die mense baie jammer gekry wat met karavane teen daardie stormsterk wind moes ry. Ek knoop toe 'n geselsie aan en vind uit hulle is vriende van Stilbaai en Louis Trichardt onderskeidelik. Volgens hulle was hulle bevrees die oostewind waai hulle daardie nag met karavane en al in die see in. Hulle het blykbaar nog nooit so-iets beleef nie en hulself voorgeneem dat Lüderitx sien hulle nie weer nie.
Ons is verder en was gelukkig om 'n groot trop van Aus se bekende wilde perde te sien. Hoe verder ons oos gery het, hoe meer het die wind stelselmatig afgeneem. Toe ons by Kolmanskop verby ry, toe is dit doodstil. In Lüderitz het die mooiste dag vir ons gewag. Ons het tuisgegaan in 'n Lekkeslaap selfsorgplek (ook op Shark Island) en vandaar na die kampeerterrein gestap toe ek die foto hierbo geneem het.
Lüderitz het sy mooi kant vir ons gewys. Ons kon dieselfde middag in die lekkerste windstil sonnige weer Diazpunt besoek, asook die volgende dag Kolmanskop. As jy nog nie in Lüderitz was nie, moet jy beslis dit op jou "to do" lysie plaas.
Moes geweet het dis nie Bontle nie. Daar vir 'n maand gestaan 10 jaar gelede. Warrelwind het van my tentpale gebreek in die middel van winter.
Hier kamp jy onder die melkhoutbome, 'n hanetree van die see af wat jou snags lekker laat slaap met die geluid van die branders wat voortdurend uitrol.